**GRADIVO ZA MEDIJE PRED ZAČETKOM ŠOLSKEGA LETA 2024/25**

**VRTEC VELENJE**

Število otrok in oddelkov v Vrtcu Velenje za šolska leta od 2014/2015 do 2024/2025

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 2014/2015 | 2015/2016 | 2016/2017 | 2017/2018 | 2018/2019 | 2019/2020 | 2020/2021 | 2021/2022 | 2022/2023 | 2023/2024 | 2024/2025 |
| 1381 | 1359 | 1394 | 1439 | 1445 | 1420 | 1415 | 1435 | 1394 | 1326 | 1228 |
| 79 | 77 | 79 | 82 | 83 | 84 | 87 | 85 | 83 | 82 | **78** |

\*Predviden vpis otrok v Vrtec Velenje za 1. september 2024

Vrtec Velenje bo v šolskem letu 2024/25 na osnovi vpisa, potreb in želja staršev otroke razporedil v 78 oddelkov dnevnega programa na 16 lokacijah. Število oddelkov bo s 1. 9. 2024 manjše za 4 oddelke v primerjavi z začetkom lanskega šolskega leta. Število otrok je odvisno od strukture oddelkov, poleg tega je potrebno upoštevati nižji normativ štirih razvojnih oddelkov. V Vrtcu Velenje je zaposlenih 218 oseb vzgojnega kadra, skupno je vseh zaposlenih 259. Za prihodnje šolsko leto se ohranjata dva oddelka vrtca v prostorih OŠ Gustava Šiliha ter en oddelek v POŠ Škale.

**Za šolsko leto 2024/25 so v vrtec vključeni vsi otroci, katerih starši so izrazili interes.** V oddelkih še ostaja nekaj prostih mest, kamor lahko vključijo otroke vseh starosti, predvsem otroke drugega starostnega obdobja.

V šolskem letu 2023/24 se je v zimskem in spomladanskem času število oddelkov zaradi vključevanja mlajših otrok povečalo za 4 oddelke. V enoti Enci benci je bil s 15. januarjem 2024 odprt oddelek za najmlajše otroke, nato s 15. februarjem v enoti Tinkara, s 1. aprilom v enoti Najdihojca ter s 15. majem še v enoti Lučka. Število se je tako povečalo na 86 oddelkov, v katere je bilo v mesecu juniju 2024 vključenih že 1424 otrok na 16 lokacijah.

Na podlagi zapisnikov o usmerjanju otrok s posebnimi potrebami je bilo v letu 2023/24 vključenih 57 otrok v redne oddelke (nekaj teh otrok je bilo opredeljenih kot otroci z rizičnimi dejavniki v predšolskem obdobju in so prav tako bili deležni dodatne strokovne pomoči, sicer pa so v fazi pridobivanja zapisnika) in 24 otrok v razvojne oddelke. Vzgojiteljice za zgodnjo obravnavo (dve inkluzivni pedagoginji in ena socialna pedagoginja), zaposlene v vrtcu, so skrbele za obravnave znotraj vseh enot, dodatno strokovno pomoč pa so izvajali tudi 3 zunanji izvajalci (specialna in rehabilitacijska pedagoginja/logopedinja, logopedinja, tiflopedagoginja). Štiri otroke so v rednem oddelku skozi vzgojni proces dnevno spremljale spremljevalke, tako kot je zahtevano v zapisniku multidisciplinarnega tima, spremljevalca po zapisniku pa je imelo tudi pet otrok v razvojnem oddelku. V redno osnovno šolo, osnovno šolo z nižjim izobrazbenim standardom in v posebni program vzgoje in izobraževanja se je vpisalo skupno 351 otrok, kar je za 16 otrok več kot v preteklem šolskem letu, 25 šoloobveznih otrok z odlogom šolanja pa ostaja v vrtcu še za eno šolsko leto, kar je 8 otrok manj kot v preteklem šolskem letu.

Mestna občina Velenje bo v letošnjem letu namenila za vrtce iz proračuna sredstva v višini 7.033.243 evrov, kar je za približno 5 % več kot v lanskem letu.

Za vzdrževanje in opremljanje otroških igrišč pri vrtcih bo iz proračuna namenjenih 20.000 evrov, do sedaj jih je že 11.878 evrov. Sredstva bodo v celoti namenjena za zamenjave in dopolnitve igral pri enotah Vrtca Velenje, in sicer za večnamensko igralo v enoti Tinkara, senčno jadro za enoto Lučka, večnamensko igralo v enoti Enci benci ter za manjša vzdrževalna dela na igriščih.

Za vzdrževanje objektov Vrtca Velenje bo v letu 2024 namenjenih v proračunu Mestne občine Velenje 170.000 evrov. Do sedaj je bilo v višini 29.477 evrov že namenjenih za projektantske storitve za prezračevanje v enoti Tinkara, za 20 kosov blazin za otroke, ki so nadomestile že dotrajane, ter za izvedbo klančin in zunanjih stopnic pri enoti Ciciban. Večji del sredstev bo namenjen še za zamenjavo prezračevalne naprave v centralni kuhinji v enoti Tinkara. Del sredstev bo namenjen za sanacijo poškodovane strehe v enoti Enci benci, preostanek sredstev pa bo namenjen še za nepričakovana nujna vzdrževalna dela in intervencije.

Na področju vzdrževanja objektov so bila v Vrtcu Velenje iz lastnih sredstev v letošnjem letu opravljena manjša vzdrževalna dela v skupni višini 55.046 evrov: sanacija tal (enota Vrtiljak – 6 igralnic), menjava vrat (enota Vrtiljak), menjava oken (enota Ciciban), pohištvo za pisarno (enota Vrtiljak), popravilo toplotne črpalke (enota Cirkovce), montaža klimatskih naprav v več enotah, elektro in strojna dela v vseh enotah in vzdrževalna dela (beljenje, barvanje, poliranje). V vrtcu so na novo naročili tudi program za registracijo delovnega časa v višini 6.710 evrov.

Vrtec Velenje zagotavlja kakovostno in strokovno ustrezno vzgojno-izobraževalno delo za vse otroke, ki so vključeni v vrtec. Kljub družbenim izzivom so usmerjeni k spodbujanju samostojnosti in vedoželjnosti predšolskih otrok, ustvarjanju bogatega učnega okolja in spoštovanju raznolikosti.

Vrtec Velenje v sodelovanju z Zdravstvenim domom Velenje že sedmo leto zapored izvaja projekt Neverjetna leta – treningi starševstva, ki predstavlja dokazano učinkovito orodje pri preprečevanju in zmanjševanju vedenjskih težav pri otrocih, pri krepitvi njihovih socialnih veščin, samokontroli in čustvenem izražanju. Projekt delno sofinancira Ministrstvo za zdravje v sodelovanju z Mestno občino Velenje.

Program NEON so v vrtcu izvajali drugo leto in je primarno preventivni program, katerega osnovni cilj je krepiti varovalne dejavnike otrok. S programom delujejo proaktivno, s ciljem, da bi se otroci znali in zmogli zaščititi pred nasiljem ali zlorabo.

Prvo leto so vključeni v projekt Digitrajni učitelj, ki je projekt za krepitev digitalnih kompetenc, temeljnih vsebin računalništva in informatike, kompetenc za trajnostni razvoj ter finančne pismenosti strokovnih in vodstvenih delavcev v vzgoji in izobraževanju.  Namen projekta je opolnomočiti strokovne in vodstvene delavce v vzgoji in izobraževanju s pomočjo usposabljanj, ki bodo vključevala celovite sodobne metode tako izven kot tudi znotraj vzgojno-izobraževalnih zavodov.

16. maja 2024 so v Rdeči dvorani izvedli Fit plesno prireditev »Kaj zmorem, kaj znam«, ki je predstavljala zaključek celoletnega izobraževalnega procesa s Fit pedagogiko, katere temelj je učenje v gibanju. Rdeča nit Fit plesne prireditve so Fit plesne igre, katere so otroci usvajali v sklopu celoletnega učnega procesa in plesno umetnost povezujejo z jezikom, matematiko, družboslovjem in naravoslovjem.

Ob koncu leta v vrtcu preverijo tudi zadovoljstvo staršev z delovanjem vrtca. Pobude in predloge poskušajo vnašati v načrtovanje za naslednje šolsko leto, kjer so lahko izboljšave ali spremembe že vidne in je tako prispevek staršev upoštevan.

*Nataša Doler,*

*ravnateljica Vrtca Velenje*

**OSNOVNE ŠOLE**

Osnovne šole v Mestni občini Velenje bo v šolskem letu 2024/2025 obiskovalo **3.310** učencev (v šolskem letu 2023/2024 jih je bilo 3.319), od tega **353** prvošolcev (v šolskem letu 2023/2024 jih je bilo 351).

|  |  |  |  |  |  |  |
| --- | --- | --- | --- | --- | --- | --- |
| Šola | Število vseh učencev  **2024/2025** | Število oddelkov  **2024/2025** | Število prvošolcev na dan **27.8.2024** | Število vseh učencev  **2023/2024** | Število oddelkov  **2023/2024** | Število prvošolcev na dan **28.8.2023** |
| AA – matična | 477 | 23 | 45 | 477 | 22 | 32 |
| Pesje | 60 | 4 | 16 | 56 | 4 | 14 |
| **OŠ AA** | **537** | **27** | **61** | **533** | **26** | **46** |
| GO – matična | 514 | 24 | 34 | 531 | 25 | 48 |
| Vinska Gora | 110 | 6 | 20 | 109 | 6 | 28 |
| **OŠ GO** | **624** | **30** | **54** | **640** | **31** | **76** |
| GŠ – matična | 463 | 21 | 44 | 475 | 22 | 40 |
| Šentilj | 77 | 5 | 17 | 75 | 5 | 13 |
| **OŠ GŠ** | **540** | **26** | **61** | **550** | **27** | **53** |
| LI – matična | 415 | 19 | 24 | 451 | 21 | 45 |
| Cirkovce | / | / | / | / | / | / |
| Škale | 46 | 3 | 16 | 34 | 3 | 13 |
| **OŠ LI** | **461** | **22** | **40** | **485** | **24** | **58** |
| MPT – matična | 492 | 21 | 66 | 479 | 20 | 51 |
| Plešivec | 12 | 2 | 3 | 13 | 2 | 3 |
| **OŠ MPT** | **504** | **23** | **69** | **492** | **22** | **54** |
| **OŠ ŠA** | **475** | **23** | **56** | **467** | **22** | **47** |
| **CVIU** | **169** | **22** | **12** | **152** | **23** | **17** |
| **Vse šole v Mestni občini Velenje** | **3310** | **173** | **353** | **3319** | **175** | **351** |

**OSNOVNA ŠOLA ANTONA AŠKERCA**

Osnovna šola Antona Aškerca Velenje bo v ponedeljek, 2. septembra 2024, odprla vrata **477** učencem v **23** oddelkih na centralni šoli in **60** učencem v **4** samostojnih oddelkih na podružnični šoli v Pesju. Skupaj nas bo **537**.

Šolska vrata naše šole bo prvič prestopilo **45** prvošolcev na centralni šoli v dveh oddelkih in **16** prvošolcev na podružnici v Pesju v samostojnem oddelku.

Naše učence bo poučevalo **47** pedagoških delavcev.

**Med poletnimi počitnicami smo postorili naslednje**:

*Lastna sredstva*:

- sanacija WC dečki v 1. nadstropju centralne šole (mesec februar 2024),

- servisno-vzdrževalna dela na strehi centralne šole.

Sredstva ustanoviteljice:

-vzdrževanje (generalno čiščenje prostorov).

Novo šolsko leto bo potekalo v znamenju naslednjih, po večini že ustaljenih **projektov**:

* okoljski projekti, EKO KVIZ, EKO ŠOLA Altermed,
* natečaji in projekti: Evropa v šoli, Likovni svet otrok, Jamnikova kiparska kolonija, Mala Napotnikova kiparska kolonija, Podarimo nasmeh, Podarim se veselim, Podari zvezek, Aškerčevi talenti, Teden vseživljenjskega učenja, Sošolcem pripravimo zdravi zajtrk, Korak k soncu, Varno na kolesu idr.,
* izdelovanje voščilnic in priprava programa ob praznovanjih rojstnih dni varovancev Doma za varstvo odraslih Velenje,
* Šola bere, usvajanje veščin bralnih strategij,
* Aškerčeva lučka,
* priprava delavnic in aktivnosti za nadarjene učence po posameznih predmetnih področjih (4. in 5. razred),
* preventivno vzgojno delovanje na šoli (delavnice na temo medvrstniškega nasilja v šoli in izven),
* izvajanje NTC učenja v 1. VIO v povezavi z poučevanjem tujega jezika na razredni stopnji, organizacija enodnevnega tabora za učence 1. VIO.
* organizacija strokovne ekskurzije za učence v London/Malta/Graz,
* enotedenska poletna šola iz angleščine (English in action), ki jo bodo izvajali učitelji iz Anglije,
* projekt eTwinning in International club,
* Mladi prostovoljci,
* nadaljevanje s projektom formativno spremljanje znanja, predvsem pri pouku slovenščine, matematike, naravoslovja, športa/OPB in 2. VIO,
* postopno uvajanje elementov prenovljenega razširjenega programa v OŠ v naslednjih sklopih: gibanje za sprostitev, varno in kakovostno preživljanje prostega časa, kultura pogovora, jaz in moj svet/tuji jeziki, učenje z raziskovanjem in reševanjem problemov, računalniško mišljenje,
* na novo pa bomo uvajali projekt: Varno in spodbudno učno okolje.

*Zdenko Gorišek,*

*ravnatelj OŠ Antona Aškerca*

**OSNOVNA ŠOLA GORICA**

Osnovno šolo Gorica bo v šolskem letu 2024/25 obiskovalo skupaj **624** učencev: 323 fantov in 301 deklica. Na matični šoli bo **514** učencev v **24** oddelkih, v POŠ Vinska Gora bo **110** učencev v **6** oddelkih. Na podružnični šoli število učencev narašča. Letos bodo imeli 2 oddelka drugošolcev.

Prvi razred bo na matični šoli obiskovalo **34** učencev, v POŠ Vinska Gora pa **20** učencev.

Na šoli bo **55** strokovnih delavcev.

**Investicije in vzdrževanje v tem letu in v času počitnic:**

* zamenjava razsvetljave ter obnova sistema za prezračevanje v veliki in mali telovadnici,
* sanacija strehe med telovadnico in šolo,
* zamenjava pohištva v učilnicah KEM in BIO,
* oprema in didaktični material za tri kabinete za DSP,
* oprema učilnice na prostem,
* nadstrešek nad vhodom prve triade,
* ureditev shrambe za živila in nakup dodatnih hladilnikov za živila,
* napeljava tople vode v sanitarije,
* zamenjava dotrajanih kanalizacijskih cevi (stranišče zgoraj),
* energetska sanacija POŠ Vinska Gora (sončna elektrarna, prezračevalni sistem),
* tekoča vzdrževalna dela in temeljito čiščenje.

**Prednostne naloge v novem šolskem letu**

V šolskem letu 2024/25 bomo nadaljevali z zastavljenimi prednostnimi nalogami.

* Bonton in spoštljiva medsebojna komunikacija.
* Preventivno delovanje do vseh oblik nasilja.
* Zmorem sam.
* Znanje – vrednota – poudarek na branju in aktivnih oblikah učenja.
* Izboljšanje motoričnih sposobnosti otrok – »rad migam«.

Zavedamo se tudi vzgojne naloge in priložnosti. Že peto šolsko leto uro oddelčne skupnosti za učence od 6. do 9. razreda izvajamo vsak teden isti dan – ne vsakih 14 dni, kot je od 6. do 8. razreda načrtovano v predmetniku.

S šolskim letom 2024/25 se bomo vključili v projekt FIT4KID. Fit pedagogika postavlja v ospredje učenje v gibanju, gibanje skozi igro in funkcionalno raven znanja. V učne metode vključuje vse vidike posameznikovega razvoja, tako motoričnega, kognitivnega, osebnostnega, socialnega, čustvenega in telesnega. Učenci se skozi igro učijo gibati in se hkrati skozi gibanje učijo. Tako rastejo v sposobnejše osebe, iščejo rešitve, se učijo razmišljati in izzivajo svojo ustvarjalnost. Glavna cilja Fit pedagogike sta tako zdrav, celostni razvoj in doseganje boljših učnih rezultatov otrok in mladostnikov.

V sklopu projekta Evropski zeleni list bomo zasledovali cilje:

* Manj papirnatih brisačk: v razredih imajo rožnate pralne krpe za brisanje miz in zelene pralne krpe za brisanje tal. Opozarjajo, da je ena brisačka dovolj.
* Manj odpadne plastične embalaže: ne uporabljajo posod in pribora za enkratno uporabo, ne kupujejo porcijsko pakiranih izdelkov, ampak v večjih količinah. Na dnevih dejavnosti, ki potekajo izven šole, učenci pijačo prinesejo od doma v steklenicah.
* Hrano na krožnik – ne v smeti: zmanjšati želijo količino zavržene hrane in optimizirati količino pripravljene hrane. Učence navajamo na raznoliko prehrano, ki jo ponuja šola, učence in starše ozaveščamo o prehranskih navadah učencev in problematiki zavržene hrane.
* Redne zbiralne akcije papirja: v zbiralnih akcijah papirja želimo preseči 20.737 kg papirja, ki so ga zbrali v preteklem šolskem letu.

OŠ Gorica je vključena v projekt **Mreža šolski pes.** Psička Lava tedensko obiskuje prvošolce, na povabilo pa občasno tudi ostale učence šole. Lava med svojim obiskom poskrbi za pozitivno vzdušje v razredu, aktivno sodeluje in motivira učence pri različnih dejavnostih, tudi pri učenju. Psička je med dejavnostmi pod stalnim nadzorom vodnice.

Posebno skrb namenjamo učencem s primanjkljaji na različnih področjih, nadarjenim učencem in učencem priseljencem. Za sposobnejše učence v prihajajočem šolskem letu med drugim načrtujemo tridnevni tabor. Za premagovanje komunikacijskih ovir z albansko govorečimi priseljenci smo sklenili dogovor o prostovoljnem sodelovanju z gospo, ki je vsak teden 5 ur na razpolago in tako pomaga pri učenju slovenskega jezika in komunikaciji med šolo in starši.

Šola bo poleg omenjenega sodelovala tudi v projektih: Rastem s knjigo, Zlati sonček, Krpan, Policist Leon svetuje, Naučimo se smučati, Teden pisanja z roko, Lepopisno tekmovanje, Revija otroških in mladinskih pevskih zborov – Pozdrav pomladi, Bazar, Kulturni maraton, literarni in likovni natečaji in konstruktivno sodelovala na srečanjih strokovnih aktivov velenjskih šol. V šolskem letu 2024/25 bomo pripravili občinsko slovesnost ob dnevu spomina na mrtve.

V sklopu projekta Sklada za pravični prehod v vzgoji in izobraževanju v SA-ŠA regiji želimo krepiti medčloveške odnose: empatijo, prijaznost, strpnost, medsebojno sodelovanje in medsebojno pomoč ter spoštljivo komunikacijo med vsemi udeleženci v VI procesu. Zaposlene želimo usposobiti na področju inovativnih učnih praks: FIT, NTC, gozdna pedagogika, pozitivna disciplina, mediacija, programiranje brez računalnika, uporaba digitalnih tehnologij kot podpora v vsakdanjem življenju.

*Barbara Trebižan,*

*ravnateljica OŠ Gorica*

**OSNOVNA ŠOLA GUSTAVA ŠILIHA**

V šolskem letu 2024/25 bo matično OŠ Gustava Šiliha Velenje, obiskovalo **463** učencev, na POŠ (podružnični šoli Šentilj) bo **77** učencev. Skupaj **540.**

Pouk bo potekal v **21 o**ddelkih na centralni šoli in **5** oddelkih na podružnični šoli, skupaj bo **26** oddelkov.

**44** prvošolcev v dveh oddelkih na centralni šoli in **17** prvošolcev v enem oddelku na podružnični šoli. Trenutno skupno število vpisanih prvošolcev je **61**.

Na šoli je **50** strokovnih delavcev.

**Izvedene investicije v tem šolskem letu in med počitnicami:**

**Financirano iz lastnih sredstev:**

**Matična šola**

* sprotna vzdrževalna dela,
* manjša sanacija zunanje terase v 1. nadstropju;

**POŠ Šentilj**

* sprotna vzdrževalna dela.

**Financirano s strani MO Velenje:**

**Matična šola:**

* nakup dveh računalnikov
* sanirana napeljava centralnega ogrevanja v pritličju matične šole.

**POŠ Šentilj**

* pleskanje stopnišča in jedilnice.

**Prednostne naloge v novem šolskem letu 2023/24:**

* sodelovanje v razvojni nalogi Varno in spodbudno učno okolje;
* Projekt SPIRIT. V šolskem letu 2024/25 imamo s strani Javne agencije RS odobren in financiran projekt, ki ga bodo izvajali v jesenskem času. Cilj projekta je ureditev kolesarnice pri šoli in didaktičnih učnih pripomočkov na prostem.
* Interni projekti: Gusti hodi, Sprejem prvošolcev, Sprejem pri ravnatelju (devetošolci), Prvi šolski dan.
* Zdrava šola.
* EKO šola.
* Kulturna šola.
* Strpna šola – Pomahajmo v svet.

Na novo šolsko leto 2024/25 so prostorsko, kadrovsko in vsebinsko ustrezno pripravljeni.

*mag. Damjan Gašparič,*

*ravnatelj OŠ Gustava Šiliha*

**OSNOVNA ŠOLA LIVADA**

Na OŠ Livada s podružnico v Škalah bo v šolskem letu 2024/25 **461** učencev in učenk. Od tega jih bo na Livadi **415**, na podružnici v Škalah pa **46**. Podružnica v Cirkovcah bo tudi v novem šolskem letu začasno zaprta. Vzrok za začasno zaprtje je premajhno število učencev, ki bi obiskovali podružnico. Sklep o začasnem zaprtju je sprejela ustanoviteljica MO Velenje.

V prvi razred bo vstopilo **40** prvošolcev in prvošolk. Na Livadi bo šolski prag prestopilo **24** prvošolcev in prvošolk, **16** na podružnici v Škalah.

Pouk bomo izvajali v **22** oddelkih. **19** oddelkov bo na Livadi, **3** oddelki v Škalah. V Škalah bomo izvajali ločeno pouk v 1. In 2. razredu ter v kombinaciji 3. in 4. razred.

Na šoli bo zaposlenih **43** pedagoških delavcev.

**Izvedene investicije:**

Med poletnimi počitnicami smo opravili manjša vzdrževalna dela, opravili zamenjavo talnih oblog v učilnici zgodovine, zamenjali nekaj radiatorjev, dokupili in zamenjali nekaj šolskega pohištva, prepleskali nekaj učilnic.

**Projekti in prednostne naloge v šolskem letu 2024/25:**

* skrb za celosten razvoj posameznika – razvijanje socialno-čustvenih kompetenc;
* učenje ob aktivnih oblikah dela in s podporo formativnega spremljanja;
* delo s potencialno nadarjenimi in nadarjenimi učenci;
* natečaji: Evropa v šoli, Likovni svet otrok, Grafični bienale, Lidice Češka, Mala Napotnikova kiparska kolonija;
* Pokloni zvezek, rastem s knjigo, Zdrava šola, Kulturna šola, Tradicionalni slovenski zajtrk, Šolska shema, Naučimo se smučati, Noč branja, Branje pod drevesi, Eko dan, Dnevi kulture, Zeleni april ...;
* SPIRIT Slovenija v sodelovanju z SAŠA inkubatorjem, podjetništvo;
* v sodelovanju z Andragoškim zavodom Ljudska univerza Velenje smo se prijavili k projektu RINOvacija - Računalništvo in INformatika za Otroke (2024-2026);
* projekt za VIZ iz sklada za pravični prehod – Pravični prehod SA-ŠA regije (2024–2028).

*Tatjana Zafošnik Kanduti, mag.*

*ravnateljica OŠ Livada*

**OSNOVNA ŠOLA MIHE PINTARJA TOLEDA**

OŠ Mihe Pintarja Toleda bo v letu **2024/25** obiskovalo **504** učencev, od tega **492** učencev na centralni šoli in **12** učencev na POŠ Plešivec.

Število vpisanih prvošolcev je **66** na centralni šoli, na POŠ Plešivec pa **3** prvošolci.

Na OŠ Mihe Pintarja Toleda bo v šolskem letu 2024/25 **23** oddelkov – **21** oddelkov na centralni šoli ter **2** kombinirana oddelka 1., 2. in kombinacija 3., 5. razreda na POŠ Plešivec. Zaradi prostorskih stisk smo primorani z dvema oddelkoma gostovati v prostorih Glasbene šole Fran Korun Koželjski.

Kadrovska zasedba na OŠ MPT:

* **42** strokovnih delavcev in **18** tehničnega osebja.

**Sredstva MO Velenje**

* redno investicijsko vlaganje v stavbo – pleskanje,
* odprava napak pri strelovodih,
* IKT oprema.

**Sredstva iz dobička in lastna sredstva šole**

* roloji v avli,
* pleskanje prostorov.

**Med prednostne naloge za novo šolsko leto uvrščajo:**

* prostorska stiska močno otežuje organizacijski ustroj šole. Ob večanju števila otrok in slabemu stanju stavbe smo za šolsko leto 2024/25 primorani seliti 2 oddelka 4. razredov na Glasbeno šolo Fran Korun Koželjski.
* sodelovanje v projektu Prestrukturiranja regije ter Digitrajni učitelj;
* »Telefon stran, igro na plan« - projekt kako zmanjšati uporabo telefonov pri najmlajših;
* uvajanje inovativnih pristopov k pouku in koordinacija NTC centra v regiji;
* dvig kompetenc učiteljev – izobraževanje in uvajanje Pozitivne discipline v življenje šole;
* Evropski projekti – sodelovanje v Erasmus +, sodelovanje s Sarajevom;
* postopno uvajanje sprememb pedagoških praks.

*Sebastjan Kukovec,*

*ravnatelj OŠ MPT*

**OSNOVNA ŠOLA ŠALEK**

Vseh učencev na OŠ Šalek bo **475**, ki bodo razporejeni v **23** oddelkov.

Prvošolcev bo **56**, razporejenih v **3** oddelke.

V OŠ Šalek je **40** pedagoških delavcev, vseh zaposlenih je **57.**

Izvedene investicije

**Lastna sredstva:**

* 1. sanacija nastale škode v prostorih šole ob izlivu vode: beljenje, menjava podov, preplastitev tal, popravilo in menjava zunanjih žaluzij,
  2. menjava oken v dveh učilnicah razrednega pouka,
  3. nakup didaktičnih pripomočkov in učil, drobnega inventarja v šolski kuhinji.

**Sredstva MOV:**

* 1. redna vzdrževalna dela, beljenje hodnikov, garderob, nekaterih učilnic.

**Prednostne naloge v tem šolskem letu:**

* 1. priprave in aktivnosti na uvajanje RAP-a v prihodnjem šolskem letu,
  2. izvajanje aktivnosti za vključitev v projekt Erasmus,
  3. BRANJE JE POTOVANJE – medgeneracijsko spodbujanje branja,
  4. izvajanje koncepta dela na vzgojnem področju ter spodbujanje pozitivnega vedenja o šoli – V NAŠI ŠOLI JE FAJN,
  5. »Povej mi v faco« - omejena raba mobilnih telefonov, pasti spleta,
  6. trajnostna mobilnost v šoli in varnost v prometu,
  7. delo z nadarjenimi učenci, obogatitveni programi za nadarjene,
  8. okoljsko osveščanje o zdravem načinu življenja,
  9. prireditve v Čutnem vrtu – ČUTENJA ČUTNEGA VRTA,
  10. ŽIVHANICE – ustvarjalen delavnice,
  11. povezovanje šole z okoljem.

**Projekti:**

* 1. EKO vsebine,
  2. Pasavček,
  3. rastem s knjigo,
  4. shema Šolsko sadje in zelenjava,
  5. Evropa v šoli,
  6. Erasmus.

*Irena Poljanšek Sivka,*

*ravnateljica OŠ Šalek*

**CENTER ZA VZGOJO, IZOBRAŽEVANJE IN USPOSABLJANJE VELENJE**

Število vseh učencev, ki bodo šolo obiskovali v šolskem letu 2024/2025:

**169 učencev, 55 posebni program vzgoje in izobraževanja (PPVI) in 114 učencev nižji izobrazbeni standard (NIS).**

Število vpisanih prvošolcev je **12: 3 PPVI ter 9 NIS.**

Število oddelkov: **22 (19 CVIU + 2 OŠ Šalek)**

Število pedagoških delavcev na šoli **73.**

Podatki o izvedenih investicijah v tem letu in v času šolskih počitnic:

* dočakali smo prizidek!,
* nakup sesalnika za suho in mokro čiščenje**,**
* nakup strojev in pripomočkov za vzdrževanje objekta in okolice: kosa, vrtalnik, puhalnik, brusilnik,
* delna menjava keramike v kuhinji,
* iz donacije g. Borisa Štiha smo kupili mizo za namizni tenis in namizni nogomet.

**Prednostne naloge v novem šolskem letu:**

* Aktivno sodelovanje pri lokalnih, regionalnih, državnih in mednarodnih projektih (poudarek na PROJEKT ZA VIZ IZ SKLADA ZA PRAVIČNI PREHOD ter Razvoj digitalnih kompetenc in temeljnih vsebin RIN - sklop 2 (Razvoj in preverjanje digitalnih kompetenc učečih se na osnovnih šolah s prilagojenim programom in zavodih za vzgojo in izobraževanje otrok in mladostnikov s posebnimi potrebami). Pri tem je pomembna skupina za projekte, ki spremlja razpise na področjih, kjer želimo sodelovati.
* Razvijanje kompetenc za aktivno vključevanje v ožjo in širšo okolico.
* Posebno skrb nameniti učencem tujcem/priseljencem.
* Spodbuditi učence 6. in 9. razreda k udeležbi na NPZ in izvedba le-tega.
* Dosledno ločevati odpadke znotraj šole.
* Izvajati mobilno specialnopedagoško, socialnopedagoško, psihološko in logopedsko službo (samo prvo triletje) za večinske osnovne šole ter izvajanje predavanj za starše in strokovne delavce.

*mag. Aleksander Vališer,*

*ravnatelj CVIU*

**Financiranje:**

**Za osnovne šole v občini Velenje je za investicijsko in redno vzdrževanje v proračunu Mestne občine Velenje za to leto zagotovljenih 140.000 EUR.**

**Za šolske prevoze v letošnjem letu iz proračuna namenjamo 997.160 EUR.**

**Za dodatne dejavnosti v osnovnih šolah je iz proračuna namenjenih 65.184 EUR.**

**Za tekoče materialne stroške osnovnih šol iz proračuna namenjamo 641.816 EUR.**

**Za modernizacijo učne tehnologije iz proračuna namenjamo 10.000 EUR.**

**Skupaj z ostalimi sredstvi, namenjenimi za osnovno šolstvo, iz proračuna Mestne občine Velenje v letu 2024 zagotavljamo sredstva v višini 3.055.141 EUR.**

**GLASBENA ŠOLA FRAN KORUN KOŽELJSKI VELENJE**

**VPIS ZA ŠOLSKO LETO 2024/2025**

Do 31. julija se je v Glasbeno šolo Velenje vpisalo 924 učencev in dijakov. V šolskem letu bo individualni pouk na osnovni stopnji obiskovalo 755 učencev, predšolsko glasbeno vzgojo 12, glasbeno pripravnico 41, balet 72, plesno pripravnico 46, nadstandardni baletni vrtec pa 25 učencev (skupaj je v program ples vpisanih 143 učencev). V program sintetizator so vpisani 4 učenci, v nadstandardni program čembala pa 2 učenca.

Skupno je vpisanih 188 prvošolcev.

Srednješolski glasbeni program bo obiskovalo 42 dijakov v vzporednem programu 44 dijakov v umetniški gimnaziji.

Pouk bo potekal tudi v oddelkih v Šoštanju in Šmartnem ob Paki.

Nadstandardni program v glasbeni šoli predstavljajo: pouk sintetizatorja, čembala in baletni vrtec.

**ZAPOSLENI V GLASBENI ŠOLI**

Na dan 31. 7. 2024 je bilo na šoli zaposlenih 93 oseb, od tega 88 redno zaposlenih delavcev in dva zaposlena po 147. členu ZDR-1. Trije delavci dopolnjujejo delovno obvezo.

**INVESTICIJSKA DELA**

Ob zaključku šolskega leta 2023/2024 so bila opravljena nujna vzdrževalna dela. V dveh učilnicah smo obnovili strop in tla ter urejena varčna razsvetljava. Stroški vseh investicij so bili realizirani iz lastnih sredstev in sredstev ustanoviteljice, namenjenih za vzdrževanje. Letos je predvidena tudi delna sanacija strehe na starem delu Glasbene šole Fran Korun Koželjski Velenje.

**PREDNOSTNE NALOGE V ŠOLSKEM LETU 2023/2024**

Osnovna dejavnost je kvalitetno glasbeno izobraževanje in vključevanje učencev v orkestre, zbore in komorne skupine. Zaradi tega poslanstva je šola prisotna na kulturnem področju tako v regijskem kot v državnem prostoru. Tudi v prihodnje bodo organizirali mednarodne in mojstrske seminarje ter sodelovali pri organizaciji glasbenih abonmajev ter regijskih, državnih in mednarodnih tekmovanjih. Za osnovne šole in vrtce bodo pripravili glasbene abonmaje ter otroške in mladinske koncerte. Nadaljevali bodo z lastno produkcijo koncertov in baletnih predstav. Glede na zmožnosti bodo oddajali v najem prostore glasbene šole.

Sodelovali bodo pri dogodkih, povezanih z Mestno občino Velenje, s Festivalom Velenje in skupaj z glasbenimi šolami ZSGŠ organizirali revije ter dogodke, ki bodo prispevali k večji prepoznavnosti glasbenega izobraževanja v Sloveniji.

**ZAKLJUČEK**

Glasbena šola Fran Korun Koželjski Velenje je uspešna in dejavna le ob prijazni podpori in sodelovanju z osnovnimi šolami, vzgojno-varstvenimi zavodi, Šolskim centrom Velenje in podpori staršev njenih učencev in dijakov. Zahvaljujemo se ustanovitelju, Mestni občini Velenje za podporo in razumevanje pri uresničevanju pobud in idej ter pri doseganju ciljev.

*Boris Štih,*

*ravnatelj GŠ FKK*

**Financiranje:**

**Za dodatni program v glasbeni šoli iz proračuna Mestne občine Velenje v tem letu namenjamo 19.400 EUR, za tekoče materialne stroške pa 74.000 EUR. Za investicijsko in redno vzdrževanje Glasbene šole Fran Korun Koželjski je letos v proračunu zagotovljenih 5.000 EUR.**

**Skupaj z ostalimi sredstvi, namenjenimi za glasbeno šolstvo v MO Velenje, iz proračuna v letu 2024 zagotavljamo sredstva v višini 212.900 EUR.**

**ANDRAGOŠKI ZAVOD LJUDSKA UNIVERZA VELENJE**

**VGC Planet generacij+** (2024-2029) ponuja različne preventivne vsebine in aktivnosti, namenjene predvsem družinam, posameznim družinskim članom, starejšim in drugim ranljivim skupinam. VGC+ predstavlja osrednji prostor zbiranja v lokalnem okolju, namenjen druženju, ohranjanju oziroma širjenju socialne mreže ter opolnomočenju ranljivih skupin. Vključuje izobraževalne, medkulturne, medgeneracijske in druge dejavnosti, ki povečujejo socialno vključenost in izboljšujejo kakovost življenja v regiji.

**Teden vseživljenjskega učenja TVU 2025** (maj–junij 2025) kot koordinatorji izvajamo v sodelovanju z Andragoškim centrom Slovenije. V petih tednih vsako leto na našem območju povežemo več kot 50 prirediteljev (vrtcev, osnovnih šol, srednjih šol, fakultet, drugih organizacije, društev in posameznikov) s katerimi skupaj udejanjamo slogan »Slovenija, učeča se dežela« Vsako leto skupaj izpeljemo več kot 120 raznovrstnih prireditev, v katere je bilo v letu 2024 vključenih več kot 10.000 udeležencev.

**Medgeneracijsko središče Šoštanj** (2024/2025) ponuja prostor druženja, možnosti informiranja in neformalnega izobraževanja za različne generacije, s poudarkom na vključevanju ranljivih skupin. Izvajamo delavnice digitalnega in jezikovnega opismenjevanja, individualno pomoč starejšim pri uporabi digitalnih naprav, učno pomoč za otroke in mladostnike, počitniške aktivnosti za otroke, tematske ustvarjalne delavnice za odrasle in otroke in druge aktivnosti za aktivno preživljanje prostega časa.

**Organizacija in izvedba 13. medgeneracijskega festivala (maj 2025)**

V šolskem letu 2024/2025 nadaljujemo z **izvajanjem formalnih in neformalnih izobraževalnih programov.** Naš cilj je kakovostno, strokovno, odgovorno in uspešno izvesti izobraževalne programe za pridobitev izobrazbe na IV. in V. stopnji, kot so administrator, prodajalec, ekonomski tehnik, logistični tehnik in vzgojitelj predšolskih otrok. Spodbujali bomo za čim večjo vključenost posameznikov s še nedokončano osnovnošolsko izobrazbo v program Osnovne šole za odrasle, se pri tem povezali z vsemi lokalnimi institucijami, da bi omogočili lažji vstop in dokončanje izobraževanja vsem posameznikom, ki prihajajo iz ranljivejših skupin (brezposelni, mlajši odrasli, osipniki, povratniki, invalidi, priseljenci). Ponudili bomo različne programe nacionalnih poklicnih kvalifikacij (NPK) za pridobitev trajno veljavnega certifikata za posamezno poklicno usposobljenost in s tem povečali možnosti posameznikove zaposljivosti, napredovanja, profesionalnega in osebnostnega razvoja.

Andragoški zavod Ljudska univerza Velenje je bila uspešna na razpisu Ministrstva za vzgojo in izobraževanje in pridobila finančna sredstva za izvajanje **različnih izobraževalnih programov za odrasle v okviru projekta Kompetence 2023-2029 za prebivalce Šaleške in Zgornje Savinjske** regije skupaj s partnerjema Šolskim centrom Velenje in podjetjem Invel, d. o. o., iz Velenja. Namen projekta je povečati vključenost odraslih v vseživljenjsko učenje ter izboljšati kompetence, ki jih odrasli potrebujejo zaradi potreb na trgu dela, večje zaposljivosti in mobilnosti ter osebnega razvoja za delovanje in odzivanje na tehnološke, demografske in podnebne spremembe v sodobni družbi.

Andragoški zavod Ljudska univerza Velenje je s svojim **Svetovalnim središčem Velenje** vključen v javno mrežo Ministrstva za vzgojo in izobraževanje. V okviru svetovalne dejavnostibomo tudi v prihodnje posameznikom **nudili brezplačno, nepristransko, zaupno in celovito osebno in karierno svetovanje** ter informiranje o vseh izobraževalnih možnostih za odrasle v širšem lokalnem okolju. Prav tako bomo posameznikom ponujali individualne osebne in karierne coachinge.

V novem šolskem letu **nadaljujemo z delovanjem prenovljenega programa PUM-O+**, ki je program neformalnega izobraževanja za opolnomočenje mlajših odraslih od 15. do dopolnjenega 29. leta starosti za približevanje in vstop na trg dela ter dejavno sodelovanje v družbi. Program bomo v sodelovanju z Zavodom Republike Slovenije za zaposlovanje izvajali od 1. 7. 2023 do 30. 6. 2025.

Z javnim povabilom Ministrstva za digitalno preobrazbo je bil Andragoški zavod Ljudska univerza Velenje izbran ponudnik za **izvajanje neformalnih digitalnih izobraževanj** za starejše z naslovom **Izvedba usposabljanja za starejše z mobilno enoto ''Mobilni heroji''.** Namen projekta je izvajanje neformalnih delavnic digitalnega opismenjevanja za starejše nad 55 let. Delavnice se izvajajo z večnamenskim vozilom v različnih slovenskih regijah. Gre za spodbujanje digitalne vključenosti prebivalcev Republike Slovenije in preko mobilne učilnice doseči tiste starejše, ki običajno ne morejo ali težje dostopajo do usposabljanj, digitalnih vsebin in izobraževalnih virov. Projekt bomo izvajali tudi v šolskem letu 2024/2025.

Tudi v novem šolskem letu bomo nadaljevali z izvajanjem programa **Začetna integracija priseljencev** in organizirali več izpitnih rokov **iz slovenščine** **na vstopni in osnovni ravni**.

V sklopu **Vzorčnega mesta Velenje**, ki predstavlja ekosistem za izobraževanje, raziskave in razvoj inovacij, razvijamo in ustvarjamo nove projekte za katere bodo rezultati znani v prihodnjem šolskem letu. V kratkem pričakujemo tudi rezultate za oddane prijave na **Javni razpis za sofinanciranje projektov socialne aktivacije+**.

Na Andragoškem zavodu Ljudska univerza Velenje smo trenutno vključeni in izvajamo **10 mednarodnih Erasmus+ projektov.**

V okviru mednarodnih in nacionalnih projektov bomo posameznikom omogočili brezplačno vključenost in izobraževanje za pridobitev ključnih kompetenc s področja jezikovnega izobraževanja, digitalne pismenosti, mehkih veščin, projektnega menedžmenta, znanj s področja zakonodaje itd. ter pridobivanje in razvoj osnovnih veščin, z namenom pospeševanja pridobivanja znanj in kompetenc skozi inovativne prakse in metode za večjo zaposljivost in osebnostni razvoj.

V izvajanje aktivnosti bodo aktivno vključeni strokovnjaki z različnih področij in prostovoljci.

Število zaposlenih na Andragoškem zavodu Ljudska univerza Velenje je trenutno 27, od tega 23 redno zaposlenih in 4 javni delavci.

*Brigita Gorjup,*

direktorica AZ LU Velenje

**Financiranje:**

**Za dejavnost Andragoškega zavoda Ljudska univerza Velenje je v proračunu Mestne občine Velenje v tem letu namenjenih 33.300 EUR, za tekoče materialne stroške 12.000 EUR, za letni program izobraževanja odraslih pa 7.000 EUR. Za investicijsko in redno vzdrževanje andragoškega zavoda je letos v proračunu zagotovljenih 7.000 EUR.**

**Za vzorčno mesto letos iz proračuna namenjamo 20.000 EUR, za večgeneracijski center pa 43.000 EUR.**

**Skupaj z ostalimi sredstvi, namenjenimi za andragoško izobraževanje v MO Velenje, iz proračuna MO Velenje v letu 2024 zagotavljamo sredstva v višini 135.700 EUR.**

**ŠOLSKI CENTER VELENJE**

Šolski center Velenje bo v šolskem in študijskem letu 2024/2025 gostil približno **1710** dijakov, med njimi **510** novincev, **290** študentov ter **700** odraslih udeležencev izobraževanja. Dijaki bodo razporejeni v **68** samostojnih in **8** kombiniranih oddelkov. V dijaškem in študentskem domu bo prebivalo 20 dijakov in 30 študentov. Na ŠC Velenje je redno zaposlenih 233 delavcev, od tega 25 na dopolnilnem delu in 1 preko javnih del, dodatno pa sodelujemo še z več kot 50 zunanjimi sodelavci.

V iztekajočem šolskem letu smo posebej ponosni na dosežke 17 zlatih in diamantnih maturantov: 8 zlatih maturantov je bilo na splošni maturi na Gimnaziji, 9 pa na poklicni maturi, in sicer 1 zlati maturant na Šoli za strojništvo, geotehniko in okolje, 1 diamanten in 5 zlatih maturantov na Elektro in računalniški šoli ter 1 diamantna in 1 zlata maturantka na Šoli za storitvene dejavnosti. Poleg tega nas veseli, da je bil splošen uspeh na zaključkih izobraževanj nadpovprečen, kar potrjuje naše temeljno vodilo – skrb za vsakega udeleženca izobraževanja

V šolskem letu 2024/2025 bomo izobraževali v 26 srednješolskih in 5 višješolskih programih. V sklopu srednješolskih poklicnih programov bomo v vajeniški obliki izvajali programe strojni mehanik in elektrikar vsako leto, občasno pa tudi programe mehatronik operater in oblikovalec kovin – orodjar.

Dijakom in študentom omogočamo opravljanje praktičnega usposabljanja v tujini v okviru projekta Erasmus Mobilnost kot izziv za prihodnost, podobno prakso pa organiziramo tudi za tuje dijake pri nas.

Odlično sodelujemo z gospodarstvom in obrtjo. V okviru projekta "Usposabljanje mentorjev dijakom in študentom na PUD-u" mentorje usposobimo za delo z mladimi in povezujemo šolo z gospodarstvom. Prav tako izvajamo številna funkcionalna izobraževanja v sodelovanju s podjetji, s katerimi vse bolj sodelujemo tudi pri promociji poklicev in izobraževalnih programov na osnovnih šolah.

Šolski center je vključen v številne projekte. V šolskem letu 2024/2025 bo ključno nadaljevanje projekta Digitrajni učitelj, kjer se vzgojitelji, učitelji in predavatelji izobražujejo na področju trajnosti, digitalnih vsebin in finančne pismenosti. V tem projektu smo koordinatorji za SAŠA in Koroško regijo. Prav tako se pripravljamo na projekt sklada za pravični prehod za VIZ SAŠA, ki bo osrednja tema izobraževalnega področja v prihodnjih letih.

V okviru investicijskega vzdrževanja smo zamenjali okna v 1. in 2. nadstropju na severni strani stavbe B ter uredili prezračevanje učilnice in kabineta kemije v sklopu interventnega vzdrževanja. Obnovili smo nadstreška stavb B in C ter izvedli vrsto vzdrževalnih del na vseh naših objektih. Poleg tega smo dopolnili in posodobili računalnike ter računalniško opremo po celotnem centru. Vrednost investicijskih in vzdrževalnih del ter nakupljene opreme v preteklem šolskem letu znaša približno 456.000 EUR. V prihodnjem letu bomo k stavbama A in B dogradili dvigala za invalide, za kar že imamo zagotovljena sredstva.

Aktivno bomo sodelovali z institucijami in gospodarstvom pri ustvarjanju novih in posodabljanju obstoječih izobraževalnih programov ter pri vseh aktivnostih prestrukturiranja Šaleške doline in SAŠA regije.

*Janko Pogorelčnik,*

*direktor ŠCV Velenje*

**FAKULTETA ZA VARSTVO OKOLJA**

Onesnaževanje okolja in preprečevanje le-tega, spremljanje (monitoring) kakovosti različnih delov okolja, odpravljanje negativnih posledic dejavnosti ljudi, ravnanje z odpadki, razvoj okolju prijaznih izdelkov, podnebne spremembe in njihove posledice, trajnostna raba naravnih virov, upravljanje s populacijami prostoživečih živali itd. so zgolj nekatera področja, ki sodijo v širok kontekst varstva okolja. Zelo pomembno je, da odzivi družbe na številne okoljske izzive temeljijo na znanju in strokovnih dognanjih, zato je potreba po usposobljenih strokovnjakih razumljiva. Slednje se v zadnjih letih odraža tudi v dobri zaposljivosti naših diplomantov na primernih delovnih mestih v stroki.

Fakulteta za varstvo okolja (FVO) v Velenju z državno koncesijo izvaja študijska programa Varstvo okolja in ekotehnologije na dodiplomski (visokošolski strokovni) in magistrski stopnji. Do sedaj je na FVO diplomiralo 311 študentov, magistriralo pa 30. Trenutno imamo 117 študentov, smo tik pred drugim prijavnim rokom za vpis v prvi letnik visokošolskega študijskega programa. Po prvem prijavnem roku ugotavljamo, da se je interes za naš študijski program zopet povečal, za študij v Velenju so se odločili maturanti iz različnih slovenskih regij, zato je tudi interes za bivanje v študentskem domu velik.

Prednosti FVO so, poleg uveljavljenih predavateljev – strokovnjakov (zaposlenih je 19 visokošolskih učiteljev in znanstvenih ter strokovnih sodelavcev, 32 pa je zunanjih sodelavcev), odlično opremljeni prostori z laboratorijem, računalniško učilnico in knjižnico. Študij je praktično naravnan in je zelo zanimiv, saj ga izvajajo visokošolski učitelji z izkušnjami iz prakse, ki prihajajo iz vseh pomembnejših inštitucij našega področja, pa tudi iz podjetij oz. gospodarstva. Dobra povezanost z gospodarskimi družbami in drugimi inštitucijami v našem okolju se izkazuje tudi pri izvedbi praktičnih usposabljanj študentov, sodelovanju na projektih ter posledično pri zaposlovanju diplomantov.

Uspešni smo tudi na področju znanstveno-raziskovalnega in strokovnega dela. Trenutno izvajamo prek 20 mednarodnih in domačih projektov, s katerimi pridobivamo nova znanja in usmeritve tudi za končne uporabnike, izsledke pa pogosto objavljamo prek znanstvenih člankov v vodilnih znanstvenih revijah ter prispevkov na konferencah. Pomembno je tudi, da so naši študenti tako lahko vključeni v delo na projektih, s čimer pridobivajo zelo pomembne izkušnje in krepijo svoje kompetence.

V letu 2025 bomo organizatorji velike mednarodne konference o upravljanju vretenčarjev, s katero bomo v Slovenijo pritegnili več kot 150 strokovnjakov za reševanje konfliktov med ljudmi in prostoživečimi živalmi. S tem bomo prispevali k reševanju vedno bolj pereče in družbeno odmevne problematike, a tudi k večji prepoznavnosti FVO, Slovenije in domačega znanja.

Mestna občina Velenje delovanja FVO neposredno ne financira, podpira pa njeno delovanje na različne načine, kar je zelo pomembno. Šola skuša to povrniti z družbeno odgovornim delovanjem in mednarodno prepoznavnostjo v obliki sodelovanj in izmenjav z univerzami po svetu, sodelovanj v mednarodnih projektih, (so)organizacijo znanstvenih konferenc in strokovnih dogodkov (tudi v Velenju), udeležbo na konferencah in kongresih ter z znanstvenimi in strokovnimi objavami v mednarodnih znanstvenih publikacijah. Z različnimi obštudijskimi dejavnostmi se povezujemo tudi z občani in širšo javnostjo. Menimo, da tudi to pripomore k večji prepoznavnosti MOV in njene vizije na znanju temelječega razvoja.

*doc. dr. Gašper Gantar,*

*direktor Fakultete za varstvo okolja*

**FAKULTETA ZA ENERGETIKO**

Fakulteta za energetiko UM je za študijsko leto 2024/25 za vpis v 1. letnik za državljane Republike Slovenije in državljane držav članic Evropske unije razpisala skupaj 172 mest:

* 127 mest za redne študente (VS 70, UN 22, MAG 35) in
* 45 mest za izredne študente (VS 20, MAG 20, DR 5).

Za državljane držav nečlanic Evropske unije (tujce) je za vpis v 1. letnik razpisanih skupaj 53 mest:

* 42 mest za redne študente (VS 16 UN 14, MAG 12) in
* 11 mest za izredne študente (8 DR, 3 DR) .

Za študijsko leto 2024/25 prijavno-sprejemni postopek še poteka in se bo zaključil konec septembra 2024, ko bo znano tudi končno število vpisanih študentov. Trenutno na Fakulteti za energetiko UM študira 198 študentov, od tega 103 v Velenju in 95 v Krškem.

Doslej je študij na Fakulteti za energetiko UM uspešno zaključilo 522 študentov, od tega 360 na prvi stopnji, 157 na drugi stopnji in 5 na tretji stopnji študija. Skladno z zadnjimi podatki iz Zavoda RS za zaposlovanje izhaja, da so bili kot iskalci zaposlitev na dan 31. 5. 2024 v celotni Sloveniji skupno prijavljeni 3 diplomanti Fakultete za energetiko Univerze v Mariboru. Glede na navedene podatke lahko sklepamo, da je zaposljivost diplomantov Fakultete za energetiko Univerze v Mariboru na prvostopenjskih programih 99,31 %, na drugi stopnji 99,36 % ter na tretji stopnji 100 %.

Fakulteta za energetiko UM ima zaposlenih 41 delavcev, in sicer 25 na pedagoških delovnih mestih, 3 v okviru projektov, 12 na strokovno-administrativnih delovnih mestih ter 1 preko programa javnih del.

V naslednjem študijskem letu bomo nadaljevali z izvajanjem pilotnega projekta »Pregled in posodobitev ključnih učnih vsebin, znanj, spretnosti in pričakovanih učnih izidov za trajnostni zeleni prehod«. V okviru projekta bomo z namenom preoblikovanja in posodobitve učnih vsebin visokošolskega študijskega programa Energetika, vključili vse deležnike, zaposlene, študente, strokovna in interesna združenja, lokalno okolje, predstavnike delodajalcev in članov Alumni kluba.

Naše aktivnosti bodo usmerjene tudi v načrtovanje novih prostorov, ki jih v Velenju načrtujemo v okviru Stare elektrarne in v Krškem v okviru Inštituta za energetiko Vrbini. S tem bomo študentom in zaposlenim omogočili boljše pogoje za ustvarjalnost na znanstveno-raziskovalnem in pedagoškem področju in za spodbudno delovno okolje, ki bo prispevalo k zadovoljstvu vseh zaposlenih in študentov.

*prof. dr. Sebastijan Seme*

*dekan Fakultete za energetiko*

**SVET ZA PREVENTIVO IN VZGOJO V CESTNEM PROMETU MESTNE OBČINE VELENJE**

***VARNOST OTROK V CESTNEM PROMETU S POUDARKOM NA VARNOSTI OTROK NA ŠOLSKIH POTEH***

Osnova za delovanje Sveta za preventivo in vzgojo v cestnem prometu je aktualna zakonodaja, smernice Agencije za varnost v prometu, ki so medresorsko usklajene, ter primeri dobrih praks v lokalnih skupnostih in lastne izkušnje.

Za učinkovit sistem zagotavljanja večje varnosti na šolskih poteh vse leto izvajamo številne preventivno-vzgojne aktivnosti za vse generacije. Ob začetku pouka in koncu pouka pa izvajamo še posebne dodatne aktivnosti in ukrepe.

Poseben poudarek je na:

-      Pregledu **varnosti šolskih** poti ter njihovo urejanje in osveževanje prometne signalizacije in dodatno postavitvijo fluorescentnih znakov »otroci na cesti« v bližini šol na lokalnih cestah.

-     Oceni stanja šolskih poti, ki jih načrtujejo šole.

-     Osveževanju načrtov šolskih poti.

-    Koordinaciji in sodelovanju s policijo, medobčinskim redarstvom in dodatno pomočjo članov ZŠAM prve šolske dni (prve 3 dni). Načrt dodatnega varovanja otrok na bolj izpostavljenih mestih v okolici šol in šolskih poteh izdela policija.

-    Pomemben je dogovor o sodelovanju s policijo in redarstvom glede izvajanja nadzora nad hitrostjo in drugimi zakonskimi določbami (pripetost otrok med vožnjo, odstopanje prednosti pešcem, pri prečkanju, ustavljanje in parkiranje vozil na neustreznih površinah).

-  Vsi prvošolci **prejmejo rumene rutice in odsevne trakove.**

-  V sodelovanju s policijo in občinskim redarstvom organiziramo pregled in nadzor nad organiziranim šolskim prevozom (ustreznost vozil, trase, postajališča) ter dosledno preverjamo pripetost otrok z varnostnim pasom.

-   Vključitev prometne vzgoje in aktivnosti v letne delovne načrte vzgojno-izobraževalnih ustanov (vrtci, šole, srednje šole).

- Pri vseh aktivnostih zelo dobro sodelujemo z Vrtcem Velenje, osnovnimi šolami in Šolskim centrom Velenje.

- **Razdeljujemo preventivna gradiva,** ki jih na osnovi naročila SPV Velenje zagotavlja Agencija za varnost prometa. Vsi prvošolci bodo prejeli rumene rutice in odsevna telesa, šole pa letake in plakate Varno v šolo. Knjižica **Prvi koraki v svetu prometa je** dosegljiva v elektronski obliki, in sicer na spletni strani:<https://www.avp-rs.si/wp-content/uploads/2012/02/prvi-koraki-v-svetu-prometa.pdf>

Na Šolskem centru Velenje se bodo dijaki prvih letnikov seznanili s prometno ureditvijo in parkiranjem. V času prvih šolskih dni se izvedejo dogovorjene vsebine v skladu z načrti posamezne šole. SPV MOV bo še naprej spremljal in po dogovoru sodeloval z učenci, starši ravnatelji in učitelji po dogovorjenih vsebinah.

V SPV MO Velenje s številnimi preventivnimi aktivnostmi skrbimo za čim večjo varnost otrok v cestnem prometu in si želimo, da bo tudi novo šolsko leto minilo varno.

*Ivan Planinc,*

*predsednik SPV MO Velenje*